Tőzsde Mentor

Napi összegzés
2025-09-01
Nem alakultak ki jelentős elmozdulások az európai piacokon, az amerikai tőzsdék pedig munkaszüneti nap miatt zárva tartottak.
A befektetők figyelme az augusztusi munkaerőpiaci adatokra fog irányulni, így egyelőre kivárás tapasztalható.
Sokat emelkedett az arany árfolyama, ami a kamatcsökkentési várakozások növekedésének is köszönhető, viszont a nagyobb kockázatkerülést is jelezheti.

Napi összegzés
2025-09-02
Jelentős visszaesés alakult ki a részvénypiacokon, az amerikai tőzsdeindexek azonban a nap végére emelkedni tudtak, viszont így is 0,5-0,8% körül estek.
2,1%-ot mutatott az eurózóna inflációja, míg a maginfláció 2,3%-os értéket vett fel augusztusban, így továbbra sem sikerül a 2%-os célszint alá kerülnie az inflációnak, ami meggátolhatja az EKB további kamatcsökkentését.
Az augusztusi ISM feldolgozóipari PMI adat 48,7 pontos értéket mutatott az előző havi 48 pontot követően, így egyelőre nem látszódnak a vámháború negatív hatásai.

Napi összegzés
2025-09-03
Sokat javult a piaci hangulat, az amerikai és az európai tőzsdeindexek is emelkedni tudtak, így megtörték a csökkenő trendet.
10 hónapos mélypontra került a nyitott álláshelyek száma az Egyesült Államokban, így júliusban 7,2 millióra csökkent, elmaradva a konszenzus 7,4 milliós várakozásától. A gyengébb munkaerőpiaci adat tehát megerősítheti a Fed kamatvágásával kapcsolatos várakozásokat.
1,7 százalékos évi növekedést mutatott a magyar kiskereskedelmi forgalom volumene júliusban, ami alulmúlta az elemzői konszenzus 3,1 százalékos várakozását, így még továbbra sem látszódnak a gazdasági növekedés jelei.

Napi összegzés
2025-09-04
Erősen teljesítettek a tőzsdék, az amerikai és európai piacokon is jelentős emelkedés volt látható.
Az ADP foglalkoztatottsági adat kisebb csalódást okozott, mivel a 54 ezres értéket mutatott a 64 ezer fős bővülés helyett. Ez ugyanakkor kedvező hír lehet, mivel megerősítheti a Fed várható kamatcsökkentéseit.
Kedvező értéket mutatott az ISM szolgáltatóipari PMI adata, mivel az 51 pontos várakozásokkal szemben 52 pontra emelkedett. Ezáltal az amerikai gazdaság továbbra is ellenállónak bizonyul, ami sokat javíthat a piaci hangulaton.

Napi összegzés
2025-09-05
Jelentős volatilitás alakult ki a részvénypiacokon, a nap közbeni jó hangulat ugyanis elromlott és a tőzsdeindexek is visszaestek.
A vártnál alacsonyabb lett az NFP adat, ami alapján 22 ezer új munkahely jött létre augusztusban a prognosztizált 75 ezer helyett. A munkanélküliségi ráta a várakozásoknak megfelelően 4,3%-ra emelkedett a júliusi 4,2%-ról. Ezáltal a gyengébb munkaerőpiaci adatok tovább növelik a szeptemberi kamatvágás valószínűségét.

Napi összegzés
2025-09-08
Vegyes mozgások jellemezték a tőzsdéket, az európai piacok sokat emelkedtek, míg az amerikai tőzsdeindexek kissé visszaestek.
Tovább emelkedett az arany árfolyama, amivel a 3600 dolláros szintet is áttörte a nemesfém. A jelenlegi körülmények láthatóan kedveznek az aranynak, így akár egy erős trend is kialakulhat.
Nem okozott meglepetést a magyar infláció, a várakozásoknak megfelelően 4,3%-os értéket mutatott, így egyelőre még távol van a célszinttől, viszont jelentős gyorsulás sem tapasztalható.

Napi összegzés
2025-09-09
Nem alakult ki jelentős emelkedés, viszont az amerikai és az európai tőzsdeindexek többsége is pluszban zárta a napot.
Sokat emelkedett az Oracle árfolyama a piaczárás utáni kereskedésben a gyorsjelentés hatására. A vállalat ugyan nem ért el erős eredményt, viszont a bevétel- és profitvárakozások kiemelkedően magasak lettek az AI további dinamikus terjedésének köszönhetően, így a részvény közel 30%-ot emelkedett.

Napi összegzés
2025-09-10
Nem alakultak ki jelentős elmozdulások, bár a nap során még nagyobb pluszokat is látni lehetett, viszont a kereskedés végére kissé visszaestek a tőzsdeindexek.
Meglepően kedvező termelői inflációs adatok érkeztek, mivel a havi érték a 0,3%-os növekedésre vonatkozó várakozásokkal szemben 0,1%-kal csökkent. Ezáltal még inkább felerősödtek a kamatcsökkentési várakozások, ami nagyon jó hír a részvényeknek.

Napi összegzés
2025-09-11
Kiemelkedően teljesítettek az amerikai tőzsdeindexek, különösen a Russel 2000, ami 1,79%-ot emelkedett, viszont Nasdaq 100 és az S&P 500 is 0,6, illetve 0,85%-os növekedést ért el, valamint az európai piacokon is kedvező hangulatban telt a kereskedés.
Az amerikai inflációs adatok többnyire várakozások szerint alakultak, viszont így is további emelkedést mutattak. Az áremelkedés havi üteme 0,4%-ra gyorsult a múlt havi 0,2%-ot követően, éves alapon pedig 2,7% után 2,9%-ra emelkedett. A maginfláció valamivel kedvezőbb képet mutat a 0,3%-os havi és a stagnálást jelentő 3,1%-os értékekkel. Az adatok ugyan nem okoztak pozitív meglepetést és alacsonynak sem tekinthetők, viszont a piac valószínűleg tartott a váratlanul magas értékektől, ami hozzájárult a pozitív reakcióhoz.
Az inflációs adatok szerkezete alapján látható, hogy az élelmiszerárak megugrása lehetett egy fontos tényező a magasabb CPI adatban. Emellett a termékinfláció is sokat emelkedett, míg a szolgáltatószektor inflációja is ragadósnak tűnik. Ezáltal a mostani adatok talán még elfogadhatók, viszont amennyiben tartósak lesznek a fenti folyamatok, az már komolyabb következménnyel járna.
A piaci reakciók alapján a befektetők még magabiztosabban árazzák a kamatcsökkentéseket, ennek is köszönhető a Russel 2000 felülteljesítése. A kis kapitalizációjú vállalatoknál ugyanis sokkal erőteljesebb a kamatvágások pozitív hatása. A folyamatban ugyanakkor fontos szerepe lehetett a heti új munkanélküli segélykérelmet benyújtók számának, mivel az utóbbi hónapokhoz képest kiemelkedően magas 263 ezres értéket mutatott. Ezáltal a munkaerőpiac tovább gyengül, ami megerősíti a kamatcsökkentéseket, viszont a recessziós félelmeket is felerősítheti, ami a kezdeti optimizmus ellenére még komoly kockázat lehet.

CPI (USA)
2025-09-11 14:30 (Europe/Budapest)
Az inflációs adatok meghatározhatják a piaci hangulatot, mivel a gyengülő munkaerőpiac mellett felerősödő infláció stagflációs félelmeket is kiválthat, míg az alacsonyabb értékek tovább erősítenék a kamatcsökkentesekkel kapcsolatos optimizmust. A várakozások alapján a havi alap és maginfláció is 0,3%-ot mutathat, míg az éves CPI 2,7%-ot követően 2,9%-ra emelkedhet, a maginfláció pedig 3,1%-on stagnálhat. A várakozások nem tekinthetők kedvezőnek, így a még magasabb értékek akár komoly hangulatromlást is kiválthatnak.

Napi összegzés
2025-09-12
Nem történtek jelentős elmozdulások, viszont az amerikai részvénypiacon kis mértékben jobb volt a hangulat, mint az európai tőzsdéken.
Alulmúlták a várakozásokat, valamint jelentős csökkenést mutattak a szeptemberi Michigan index adatok. Ezáltal a fogyasztói hangulat a múlt havi 58,2 pont után 55,4 pontra esett vissza. Így a mostani adatok megerősítik a csökkenő trendet, ami elbizonytalaníthatja a befektetőket az amerikai fogyasztás erejével kapcsolatban.

Michigan index adatok
2025-09-12 16:00
A Michigen-felmérés fontos információkat szolgáltathat az amerikai fogyasztás várható erejével kapcsolatban. A fogyasztói várakozások 55,9 pontot követően 54,9 pontra csökkenhetnek, a fogyasztói hangulat 58,2-es értéken stagnálhat, míg az aktuális körülményekre vonatkozó adat 61,3 pontra csökkenhet a múlt havi 61,7 pontot követően. A vámok hatásai továbbra is kérdésesek, így a fogyasztók is óvatosabbá válhatnak. Az utóbbi hónapokban sokat javultak az index értékei az áprilisi pánikot követően, most azonban kisebb megtorpanás látszódik. A várakozások is csökkenést mutatnak, a még ennél is gyengébb adatok pedig valószínűleg negatív piaci reakciót váltanának ki.

Napi összegzés
2025-09-15
Jó hangulatban telt a kereskedés, az amerikai és az európai tőzsdeindexek is jelentősen emelkedtek.
Az Nvidia megsérthette a kínai versenyjogi szabályokat, amit akár büntetéssel is szankcionálhatnak a kínai hatóságok. Az árfolyam először csökkent, viszont később visszaemelkedett. Így a befektetők egyelőre még kivárhatnak, hogy miképpen alakulnak a további események.
Folytatódnak az egyeztetések az Egyesült Államok és Kína között, aminek a fő témája a fejlett mesterséges intelligencia chipekre vonatkozó korlátozások. Az ezzel kapcsolatos hírek kiemelten érinthetik a chipgyártókat és az általános piaci hangulatot is.

Napi összegzés
2025-09-16
Vegyes mozgások alakuktak ki, az amerikai piacok inkább oldalaztak, míg Európában jelentős mínuszokat lehetett látni, különösen a német és a francia tőzsdén.
Erős amerikai gazdasági adatok érkeztek, mivel a kiskereskedelmi forgalom 0,6 százalékos havi növekedést mutatott augusztusban, meghaladva a várt 0,2 százalékos szintet. Emellett az amerikai ipar is nagyobb erőt mutatott a vártnál, itt végül 0,1 százalékos volumen növekedés volt látható júliushoz képest, a konszenzus előzetesen 0,1 százalékos csökkenéssel számolt.
Ezáltal egyelőre a munkaerőpiac kivételével nem látszódik nagyobb gyengeség az amerikai gazdaságban, így különösen érdekes lesz a holnapi Fed üles, ami jelentősen befolyásolhatja a piaci hangulatot.

Kiskereskedelmi forgalom (USA)
2025-09-16 14:30
Az utóbbi időszakban komoly aggódalmak merültek fel az amerikai gazdaság erejével kapcsolatban, így a mostani kiskereskedelmi forgalomra vonatkozó adat kiemelt jelentőségű lehet. A múlt havi 0,5%-os értéket követően 0,2%-os növekedést vár a piac. Az ettől elmaradó adat valószínűleg felerősítené a recessziós félelmeket, míg a magasabb érték javítaná a piaci hangulatot.

Napi összegzés
2025-09-17
Kisebb visszaesés alakult ki a részvenypiacokon a Fed ülés hatására, bár nagyobb mínuszba is kerültek a tőzsdeindexek, amit később sikerült visszakorrigálni.
A várakozásoknak megfelelően 25 bázisponttal csökkentette a kamatokat a Fed, viszont az előrejelzések alapján stabilabb gazdaságot és magasabb inflációt vár a jegybank, valamint a dot plot alapján hiába következhet még idén két további kamatvágás, látható a döntéshozók közötti nagyobb megosztottság. A befektetők először ugyan elbizonytalanodtak és nagyobb visszaesés is kialakult, viszont később mégis visszatért az optimizmus. Ennek az lehet az oka, hogy a piac talán még szigorúbb hangnemet várt Jerome Powell, Fed elnöktől, így többnyie magmaradtak a korábbi kamatcsökkentési várakozások.
Több mint 2,5 százalékot gyengült tegnap az Nvidia részvénye, miután a Financial Times értesülései szerint a kínai hatóságok megtiltották a vezető kínai technológiai vállalatok számára az Nvidia AI-chipjeinek vásárlását, és felszólították őket, hogy állítsák le a már leadott rendeléseiket az Nvidia felé.

Fed kamatdöntés
2025-09-17 20:00
A Fed kamatdöntő ülése kiemelten fontos lehet a további piaci hangulat szempontjából. Szinte biztosra vehető a 25 bázispontos kamatvágás, ebben valószínűleg nem lesz meglepetés. Ugyanakkor a mostani ülésen közzététekre kerülnek a Fed gazdasági és inflácios várakozásai is, valamint az ún. dot plot, ami a Fed döntéshozók kamatpályával kapcsolatos várakozásait tartalmazza. Ezek alapján pedig fontos információk derülhetnek ki a Fed álláspontjával kapcsolatban, ami könnyen lehet, hogy különbözik a piac jelenlegi véleményétől. Ezáltal jelentős árfolyammozgásokat is kialakulhatnak.

Napi összegzés
2025-09-18
Sokat javult a piaci hangulat, az európai tőzsdeindexek sokat emelkedtek, viszont az amerikai piacon is nagyobb növekedést lehetett látni, a Nasdaq 100 közel 1%-os pluszban zárt.
A befektetők a tegnapi Fed-ülés során elhangzott negatívumok és kockázatok ellenére továbbra is optimisták a kamatcsökkentésekkel kaocsolatban, ami számos eszköznek nagyon jó hír és a részvények is jól teljesíthetnek.

Napi összegzés
2025-09-19
Nem alakultak ki jelentős elmozdulások, bár a piaci hangulat továbbra is optimistának tekinthető.
Érdekes ellentmondás alakult ki a Fed-ülést követően, mivel a részvények a kezdeti csökkenés után fokozatosan emelkedtek, míg a dollár éppen ellentétesen mozgott. A szerdai események elején még sokat gyengült, később azonban folyamatosan erősödött, ami egészen a mai napig kitartott. Ennek oka valószínűleg a befektetők rádöbbenése, hogy talán mégis túl optimistán árazták a kamatcsökkentések várható mértékét. Ugyanakkor a tőzsdeindexre ez nem igaz, mivel ott még mindig kitart az optimizmus.

Napi összegzés
2025-09-22
Folytatódott az amerikai tőzsdeindexek kiemelkedő teljesítménye, az európai piacok azonban visszaestek.
A múlt heti kamatcsökkentés tovább erősítette a piaci hangulatot, így a technológiai részvények is sokat emelkedtek, a Nasdaq 100 már a 25000 pontos szinteket közelíti.
A nemesfémek is jól teljesítenek, így az arany és az ezüst árfolyamában is meredek emelkedés alakult ki. Ezt elsősorban a csökkenő hozamszint és a gyengülő dollár segíti, valamint a geopolitikai feszültségek is tartós kockázatot jelenthetnek.

Napi összegzés
2025-09-23
Elromlott a hangulat az amerikai piacon, az S&P 500 és a Nasdaq 100 is sokat csökkent, az európai tőzsdék azonban felülteljesítettek.
A nagatív befektetői reakciót elsősorban Jerome Powell szavai váltották ki, mivel a Fed elnöke felhívta a figyelmet arra, hogy a jegybank most nincs könnyű helyzetben. Ráadásul kiemelte, hogy a munkaerőpiaci és inflációs kockázatok között nehéz egyensúlyozni. Emellett valószínűleg nincsen ideális, kockázatmentes út, vagyis valamilyen negatív következményel mindenképpen számolni kell.
A szeptemberi amerikai PMI adatok ugyan kisebb visszaesést mutattak havi alapon, viszont továbbra is 50 feletti értékek láthatók, ami még nem jelent zsugorodást.

Napi összegzés
2025-09-24
Folytatódott az amerikai tőzsdeindexek csökkenése, valamint az európai piacok is visszaesést mutattak.
Egyértelműen megtorpant a részvénypiacok lendülete, viszont nagyobb korrekció egyelőre nem alakult ki. Kis mértékben csökkentek a kamatvágási várakozások, ugyanakkor továbbra is inkább optimisták a befektetők.

Napi összegzés
2025-09-25
Folytatódott a gyenge piaci hangulat, az amerikai és az európai tőzsdeindexek is visszaestek.
A vártnál lényegesen erősebb adatok érkeztek az amerikai gazdaságból. A második negyedéves GDP végleges értéke 3,8% lett a 3,3-os várakozásokkal szemben. Emellett a tartós fogyasztási cikkek megrendelése is sokkal magasabb lett, mint a várakozás, a heti új munkanélküli segélykérelmek száma pedig alacsonynak tekinthető 218 ezret mutatott.
Az erősebb amerikai gazdaság ugyan pozitívum lehet, viszont csökkentheti a kamatvágási várakozásokat is, ezért következett be összességében negatív piaci reakció.

Napi összegzés
2025-09-26
Sokat javult a piaci hangulat a hét végére, az európai és az amerikai tőzsdeindexek is szépen emelkedtek.
A befektetők egyre inkább árazzák a további kamatcsökkentéseket, ami segíti a tőzsdék teljesítményét.
Az amerikai PCE infláció a várakozásoknak megfelelően alakult, viszont a múlt havi 0,2%-os emelkedést követően 0,3%-os növekedést mutatott, míg az éves adat 2,6% után 2,7%-ra emelkedett. Ezek az értékek ugyan kisebb gyorsulásra utalnak, viszont a piac még elfogadhatónak tekinti, ezért is inkább pozitív reakció érkezett.

PCE (USA)
2025-09-26 14:30
A várakozások alapján 0,3%-kal emelkedhetett a PCE infláció agusztusban, míg az éves adat 2,6%-ot követően 2,7%-ra növekedhet. Az személyes fogyasztások inflációja fontos adat, mivel kiemelten figyeli a Fed. A várakozásoknak megfelelő, vagy kedvezőbb értékek segítenék a piaci hangulatot.

Napi összegzés
2025-09-29
Folytatódott a tőzsdeindexek emelkedése, bár kisebb mértékben.
Jól teljesítenek a nemesfémek, amiben fontos szerepe lehet az amerikai kormány esetleges keddi leállásának.
A befektetők egyelőre kivárhatnak a kulcsfontosságú, pénteki munkaerőpiaci adatok előtt, ugyanakkor könnyen lehet, hogy a kormányzati leállás következtében késni fognak az adatok.

Napi összegzés
2025-09-30
Továbbra is kitart a pozitív piaci hangulat, az amerikai és az európai tőzsdeindexek is emelkedtek.
Christine Lagarde EKB elnök beszédében jelezte, hogy az inflációs kockázatok nem jelentenek akkora veszélyt, mint amire az amerikai vámok bejelentése után számítottak. Ez pedig jelentős pozitívum lehet az európai tőzsdeindexeknek.
A német infláció meghaladta a várakozásokat, a francia infláció azonban a konszenzus véleményénél alacsonyabb értéket mutatott.

Napi összegzés
2025-10-01
Ismét jól teljesítettek a tőzsdeindexek, bár az amerikai piacokon a nap elején még negatív volt a hangulat, ezután következett be a visszapattanás.
Leállt az amerikai kormányzat, mivel a kongresszus nem jutott megoldásra a költségvetési finanszírozási kérdésben. Ugyanakkor már többször történt ilyen komolyabb következmény nélkül, viszont fontos lehet, hogy mennyi ideig fog tartani a leállás.
32 ezres csökkenést mutatott a szeptemberi ADP foglalkoztatottsági adat az 50 ezres bővülésre vonatkozó várakozásokkal szemben, valamint az augusztusi adatot is lefelé módosították, 54 ezres növekedésről 3 ezres visszaesésre. Ezáltal folytatódik az amerikai munkaerőpiac gyengülése.
Kedvezően fogadták a piaci szereplők a Pfizer kedden bejelentett megállapodását a Trump-kormányzattal, amelyben a Pfizer vállalta, hogy a Medicare programhoz kapcsolódóan árkedvezményeket biztosít a fogyasztóknak, mentesülve cserébe a vámok alól. Ez a többi gyógyszergyártónak is jó hír, mivel ezáltal nagyobb az esélye az újabb megegyezések megkötésének.

ADP foglalkoztatittság (USA)
2025-10-01 14:15
A legújabb szeptemberi ADP adat fontos információkat adhat a legfrissebb munkaerőpiaci folyamatokról, a kormányzati leállás következtében pedig az egyetlen munkaerőpiaci adat, amit közzétesznek a héten. A várakozások alapján 52 ezres bővülést mutathat az augsztusi 54 ezres növekedést követően, az ettől alacsonyabb értékek valószínűleg tovább növelnék az amerikai munkaerőpiac gyengülésével kapcsolatos félelmeket, valamint a kamatcsökkentési várakozásokat is.

Napi összegzés
2025-10-02
Nagyon jó hangulatban telt a kereskedés, az amerikai és az európai tőzsdeindexek is folytatni tudták az erős növekvő trendet.
Továbbra is nagy a bizonytalanság az amerikai kormányzat újraindulásának időpontjával kapcsolatban, ami egyelőre nincs negatív hatással a tőzsdékre, viszont jót tesz a nemesfémeknek.
A Tesla és a Stellantis árfolyama is pozitívan reagált a javuló értékesítési számokra, ugyanakkor ebben fontos tényező lehetett az elektromos autókhoz kapcsolódó adókedvezmények szeptember végi megszűnése, mivel sokan a kivezetés előtti időszakra tervezték az autóvásárlást. Ez talán jobban érintheti a Tesla-t, így nagyobb mínuszba is csúszott az árfolyam a nap végére.
